Tampereen kesäyliopisto

Tampereen kesäyliopisto (engl. Tampere Summer University) on suomalainen julkisen valvonnan alainen vapaan sivistystyön oppilaitos. Tampereen kesäyliopiston ylläpitäjänä on 1955 perustettu Tampereen kesäyliopistoyhdistys ry, jonka jäseninä ovat pirkanmaalaiset korkeakoulut ja kunnat. Tampereen kesäyliopiston toimisto ja koulutustilat sijaitsevat Tampereen keskustassa, Yliopistonkadulla Pienteollisuustalossa. Ilmoittautuminen kursseille tapahtuu verkossa.

Tampereen kesäyliopisto järjestää avointa korkeakouluopetusta, täydennyskoulutusta, kielikursseja, lukion opetussuunnitelman mukaisia opintojaksoja, ylioppilaskokeisiin valmentavia abikursseja, ikääntyvien yliopistotoimintaa sekä maksuttomia yleisöluentoja ajankohtaisista aiheista. Toiminta on ympärivuotista ja kaikille avointa.

Kesäyliopiston nimi juontaa juurensa 1950-luvulle, jolloin oppilaitos perustettiin tarjoamaan korkeakoulutasoista opetusta Tampereelle jo ennen varsinaisen yliopiston saapumista kaupunkiin. Toiminta keskittyi aluksi kesäaikaan, jolloin yliopistoilla oli vähemmän opetusta, ja tavoitteena oli täydentää koulutustarjontaa niin sanottuna kolmantena lukukautena. Vaikka kesäyliopisto nykyisin järjestää opetusta ympäri vuoden eikä tee tutkimusta yliopistojen tavoin, nimi on säilynyt historiallisena muistona sen alkuperästä.

 Historia 
Tampereen kesäyliopisto perustettiin vuonna 1955 osana laajempaa pyrkimystä luoda korkeakoulutasoista opetusta Tampereelle ennen varsinaisen yliopiston saapumista kaupunkiin. Perustamista johti kuusihenkinen korkeakoulutoimikunta ja heidän luomansa Tampereen korkeakouluyhdistys. Alkuvaiheessa kesäyliopiston tarkoitus oli ensisijaisesti tarjota akateemista opetusta ja tukea korkeakoulutoimintaa Pirkanmaalla, mutta se lisäsi myös vapaan sivistystyön mahdollisuuksia muun muassa oppikoulua käymättömien nuorten keskuudessa.

Korkeakouluyhdistyksen ponnistelujen ja kesäyliopiston Tampereelle luoman akateemisen ilmapiirin ansiosta Yhteiskunnallinen korkeakoulu siirrettiin Helsingistä Tampereelle vuonna 1960. Tampereen kesäyliopisto ei jäänyt tarpeettomaksi yliopiston siirtymisen jälkeen, vaan toiminta painottui edelleen yliopiston kurssitarjonnan täydentämiseen ja kesäopintojen tarjoamiseen.

1970-luvulla Tampereen kesäyliopiston toiminta monipuolistui ja koulutustarjontaa painotettiin enemmän kohti ammatillista täydennyskoulutusta. Erityisesti kulttuuri- ja taideaineet, kuten musiikkiopistojen kanssa yhteistyössä järjestetyt musiikkikurssit, kasvoivat merkittäväksi osaksi kesäyliopiston tarjontaa. Tampereen kesäyliopiston kulttuuri- ja taideaineiden suosiota siivitti se, ettei vielä 1970-luvulla kaupungissa juuri järjestetty muuta kulttuuriin painottuvaa kesätapahtumaa.

Suomen 1990-luvun alun laman aikaan kesäyliopiston koulutuskysyntä lisääntyi, kun työtä vaille jääneiden nuorten halu kouluttautua kasvoi. Tampereen kesäyliopiston taloudelliset vaikeudet alkoivat kuitenkin pian laman jälkeen. Tukien vähenemisen takia opiskelijamaksuja jouduttiin korottamaan. Samalla talouden elpyminen houkutteli monia takaisin työelämään, mikä laski kesäyliopisto-opetuksen kysyntää Pirkanmaalla. Oppilaitoksen toiminnan turvasi Tampereen kaupungin tuki sekä pienen organisaatiokoon mahdollistama joustavuus kurssitarjonnan uudistamisessa.

2000-luvulla Tampereen kesäyliopiston painopiste siirtyi entistä enemmän kohti ammatillista täydennyskoulutusta, avoimen yliopiston yhteistyötä, etä- ja monimuoto-opetusta sekä alueellista yhteistyötä korkeakoulujen ja muiden koulutusorganisaatioiden kanssa. Vuodesta 2018 alkaen Tampereen kesäyliopisto on myös lakisääteisesti tarjonnut kotouttamis- ja kielikoulutusta maahanmuuttajille.

 Toiminta 
Opiskelumahdollisuudet Tampereen kesäyliopistossa ovat laajat. Tarjolla on avoimia korkeakouluopintoja, ammatillista täydennyskoulutusta, kielikursseja, abikursseja ja lukion opetussuunnitelman mukaisia opintojaksoja sekä ikääntyvien yliopiston kursseja ja yleisöluentoja. Opinnot ovat kaikille avoimia, eivätkä ne pääsääntöisesti edellytä pohjakoulutusta tai pääsykokeita. Avoimen yliopisto-opetuksen sisällöt, taso ja vaatimukset vastaavat yliopistollista opetusta.

Kesäyliopisto toimii yhteistyössä monien suomalaisten yliopistojen kanssa, mikä tarkoittaa, että opiskelijat voivat suorittaa opintojaksoja ja kokonaisuuksia, jotka hyväksytään yliopistoissa. Toisen asteen opiskelijoille on järjestetty mahdollisuuksia ilmoittautua kursseille maksuttomasti yhteistyöoppilaitosten kautta.

Kesäyliopistot Suomessa ovat osa laajempaa vapaan sivistystyön kenttää, jonka säädökset korostavat alueellista koulutustarjontaa, avoimen korkeakouluopetuksen merkitystä sekä koulutuksen soveltuvuutta erilaisiin elämäntilanteisiin. Tampereen kesäyliopiston rooli on tällöin paitsi alueellisesti tärkeä myös kulttuurillisesti sekä yhteiskunnallisesti merkittävä, kun se edistää koulutuksellista tasa-arvoa ja elinikäistä oppimista.

 Katso myös 

 Kesäyliopisto
 Avoin yliopisto

 Lähteet 

 Aiheesta muualla 

 Tampereen kesäyliopiston kotisivut
 Suomen kesäyliopistot ry

Luokka:Suomen kesäyliopistot
Luokka:Tampereen oppilaitokset